User:Irshadkvk

= മാളു ഹജ്ജുമ്മ = സ്വാതന്ത്ര സമര ചരിത്രത്തിൽ അധികമാരും ചർച്ച ചെയ്യപ്പെടാതെ പോയ ഒരു ധീര വനിത. മലബാറിലെ ബ്രിട്ടീഷ് വിരുദ്ധ പോരാട്ടങ്ങൾക്ക് നേതൃത്വം നൽകിയിരുന്ന വാരിയൻ കുന്നത്ത് കുഞ്ഞഹമ്മദ് ഹാജിയെന്ന  ധീര യോദ്ധാവിന്റെ പ്രിയ പത്നി. ബ്രിട്ടീഷ് പട്ടാളത്തോട് ആയുധമേന്തി നേരിട്ട് പോരാടിയ ഏറനാടൻ വനിത. നേതൃത്വം കൊണ്ടും ആജ്ഞാശക്തി കൊണ്ടും പ്രസിദ്ധിയാർജിച്ചവർ. വാരിയൻകുന്നത്ത് കുഞ്ഞഹമ്മദ് ഹാജിയെ ഏറെ സ്വാധീനിച്ച വ്യക്തിത്വം.

ജനനം
സാമ്പത്തികമായും സാമൂഹികമായും ഏറെ അഭിവൃദ്ധിയിലായിരുന്ന പറവെട്ടി കുടുംബത്തിൽ ഉണ്ണി മുഹമ്മദ് ഹാജിയുടെ മകൻ കോയാമ്മു ഹാജിയുടെ മകളായി 1879 ൽ മലപ്പുറം ജില്ലയിലെ കരുവാരക്കുണ്ട് ചീനിപ്പാടത്തായിരുന്നു പറവെട്ടി ഫാത്തിമ എന്ന മാളു ഹജ്ജുമ്മയുടെ ജനനം.

വിദ്യാഭ്യാസം
മക്കൾക്ക് വിദ്യാഭ്യാസം നൽകുന്നതിൽ ഏറെ ശ്രദ്ധ പുലർത്തിയിരുന്ന വ്യക്തിയായിരുന്നു അവരുടെ പിതാവ്. അതിനാൽ തന്നെ മക്കളെ ഇംഗ്ലീഷും മലയാളവും പഠിപ്പിക്കുന്നതിനായി ഒരു ട്യൂഷൻ ഏർപ്പെടുത്തിയിരുന്നു. ഇതായിരുന്നു മാളു ഹജ്ജുമ്മയുടെ പ്രഥമിക വിദ്യാഭ്യാസം. ശേഷം തുടർ പഠനത്തിനായി അവർ മഞ്ചേരി ഹൈസ്ക്കൂളിൽ ചേർന്നു. മലയാളം, അറബി-മലയാളം എന്നിവ നന്നായി കൈകാര്യം ചെയ്തിരുന്നു. പിന്നീട് മഞ്ചേരി തഹസിൽദാർ  ഓഫീസിൽ ക്ലർക്കായി ജോലി ചെയ്തിട്ടുള്ളതായും ചരിത്ര ഗ്രന്ഥങ്ങളിലുണ്ട്.

വ്യക്തിത്വം
അന്നത്തെ സാമൂഹിക സാഹചര്യത്തോട് ചേർത്ത് വച്ച് നോക്കിയാൽ അത്ഭുതകരമായിരുന്നു അവരുടെ ജീവിതം. ആജ്ഞാ ശക്തിയും ധൈര്യവും നേതൃഗുണവും മതബോധവുമെല്ലാം ഒത്തിണങ്ങിയ ജീവിതം. നല്ല നീളവും അതിനനുസരിച്ച തടിയുമുള്ള അസാധാരണ സ്ത്രീയായിരുന്നു ഹജ്ജുമ്മ. അക്കാലത്ത് തന്നെ പ്രായ ഭേദമന്യേ സമൂഹം ഒന്നടങ്കം ഹജ്ജുമ്മയെ ബഹുമാനിച്ചിരുന്നു. ഭയം കലർന്ന ബഹുമാനത്തോടെയാണ് എല്ലാവരും അവരെ കണ്ടിരുന്നത്. നീളൻ പെൺകുപ്പായവും കാച്ചിത്തുണിയും വലിയ മക്കനയും ധരിച്ച് ചീനിപ്പാടത്ത് നിന്നും കണ്ണത്തിലൂടെ കരുവാരക്കുണ്ട് അങ്ങാടിയിലേക്ക് നടന്ന് പോയിരുന്ന മാളു ഹജ്ജുമ്മയെ കാണുമ്പോൾ സകലരും  എണീറ്റ് നിന്ന് ബഹുമാനിക്കുമായിരുന്നത്രേ. അരയിലെ വീതിയുള്ള ബൽറ്റും അതിൽ തൂക്കിയിട്ട കത്തിയും കയ്യിൽ സ്ഥിരമായി കരുതുന്ന വടിയും അക്കാലത്ത് മറ്റൊരു സ്ത്രീയിലും കാണാത്തതായിരുന്നു. ഹാജിയോടൊപ്പം ബ്രിട്ടീഷുകാർക്കെതിരിൽ ഏറ്റുമുട്ടിയ സമയം മുതൽ തുടങ്ങിയതായിരുന്നു അരയിൽ കത്തി കരുതുന്ന ശീലം. അക്കാലത്ത് കോഴിയെ അറുക്കുന്നതിനായി ജനങ്ങൾ സമീപിച്ചിരുന്നത് മുസ്ല്യാക്കന്മാരെ മാത്രമായായിരുന്നു. എന്നാൽ ഹജ്ജുമ്മ വരുന്നത് കണ്ടാൽ അത് അവരെ ഏൽപിക്കുമായിരുന്നത്രേ. ഹജ്ജ് യാത്ര സാഹസികമായിരുന്ന അക്കാലത്ത് ഏഴുതവണയാണ് അവർ ഹജ്ജിനു പോയത്. അക്കാരണത്താലാണ് അവർ "ഹജ്ജുമ്മ" എന്നറിയപ്പെടുന്നത്. അക്കാലത്തെ മുസ്ലിം സ്ത്രീകളിൽ നിന്ന് വ്യത്യസ്തമായി ബ്രിട്ടീഷ് വിരുദ്ധ പോരാട്ടത്തിലും മഹല്ല് ഭരണത്തിലും സാമൂഹ്യ പ്രവർത്തനങ്ങളിലും സജീവ പങ്കാളിയായ ധീര വനിതയാണ് മാളു ഹജ്ജുമ്മ.

വിവാഹം
ഒരേ കുടുംബത്തിൽ നിന്നുള്ളവരായിരുന്നതു കൊണ്ട് തന്നെ മാളു ഹജ്ജുമ്മയും വാരിയൻകുന്നത്ത് കുഞ്ഞഹമ്മദ് ഹാജിയും ചെറുപ്പം തൊട്ടേ പരസ്പരം അടുത്തറിയുന്നവരായിരുന്നു. 1920ലാണ് മാളു  ഹജ്ജുമ്മ വാരിയൻകുന്നത്ത് കുഞ്ഞഹമ്മദ് ഹാജിയുടെ ഭാര്യയാവുന്നത്. അവരുടെ മൂന്നാമത്തെ വിവാഹമായിരുന്നു അത്. ഒന്നര വർഷം മാത്രമാണ് ഇരുവരും ഒന്നിച്ച് ജീവിച്ചത്. വിവാഹത്തിന് മുമ്പും ഭർത്താവിന്റെ വിയോഗത്തിന് ശേഷവും അവർ ജീവിച്ചത് ജന്മദേശമായ കരുവാരക്കുണ്ടിലായിരുന്നു. വാരിയൻകുന്നത്ത് കുഞ്ഞഹമ്മദ് ഹാജിയുമായുള്ള വിവാഹത്തിന് മുമ്പ് രണ്ട് വിവാഹം ചെയ്ത ഹജ്ജുമ്മക്ക് ആദ്യ വിവാഹത്തിൽ ഒരു മകളുണ്ടായിരുന്നെങ്കിലും ചെറുപ്പത്തിലേ മരണപ്പെട്ടു. രണ്ടാം വിവാഹം ഏതാനും നാളുകൾ മാത്രമേ നില നിന്നൊള്ളൂ..

ബ്രിട്ടീഷ് വിരുദ്ധ പോരാട്ടങ്ങൾ
ബ്രിട്ടീഷ് സൈനിക ശക്തിയെ വെല്ലുവിളിച്ചും അവരോട് നേർക്ക് നേർ ഏറ്റുമുട്ടിയും അവരോട് എതിർത്തു നിന്ന് സമാന്തര ഭരണകൂടം സ്ഥാപിച്ചും ബ്രിട്ടീഷുകാരുടെ ഉറക്കം കെടുത്തിയ വാരിയൻകുന്നത്ത് കുഞ്ഞഹമ്മദ് ഹാജിയെ പോലെ അപകടം നിറഞ്ഞ ജീവിത വഴിയിലൂടെ സഞ്ചരിച്ച ഒരു പോരാളിയോട് പ്രണയം തോന്നുകയും പിന്നീട് അദ്ദേഹത്തിന്റെ ജീവിതപങ്കാളിയാവുകയും ചെയ്തതോടെ  തുടങ്ങുന്നു മാളു ഹജ്ജുമ്മയുടെ വിപ്ലവ ജീവിതം. ഒരു മന്ത്രിയെ പോലെ, ഉപദേശകയെ പോലെ യോദ്ധാവിനെപ്പോലെ കുഞ്ഞഹമ്മദ് ഹാജിയുടെ പോരാട്ടങ്ങൾക്ക് പൂർണ്ണ പിന്തുണ നൽകിയവരായിരുന്നു മാളു ഹജ്ജുമ്മ. യുദ്ധമുഖത്തും ഒളിവിൽ കഴിഞ്ഞിരുന്നപ്പോഴും അവരൊന്നിച്ചായിരുന്നു.

വാരിയൻകുന്നത്ത് കുഞ്ഞഹമ്മദ് ഹാജി മക്കയിൽ നിന്നും ഹജജ് കഴിഞ്ഞ് തിരിച്ച് വന്ന സമയത്ത് അദ്ദേഹത്തിന് നാട്ടിൽ പ്രവേശിക്കാൻ കഴിയാതെയായി. അക്കാലത്ത് അദ്ദേഹവും മാളു ഹജ്ജുമ്മയും താമസിച്ചത് അന്നത്തെ നെടിയിരുപ്പ് (മൊറയൂർ) പ്രദേശത്തായിരുന്നു. ആ സമയത്ത്  മലപ്പുറം, പൂക്കോട്ടൂർ, മൊറയൂർ പ്രദേശത്ത് നടന്ന പോരാട്ടങ്ങളിൽ അദ്ദേഹത്തോടൊപ്പം ഹജ്ജുമ്മയും പങ്കെടുത്തിട്ടുണ്ട്. മാളു ഹജ്ജുമ്മയുമായുള്ള വിവാഹശേഷം വാരിയൻ കുന്നത്ത് നയിച്ച ഒട്ടുമിക്ക പോരാട്ടങ്ങളിലും അവരോടൊപ്പം മാളു ഹജ്ജുമ്മയും പങ്കെടുത്തിട്ടുണ്ട്. സ്ത്രീയാണെന്ന് തിരിച്ചറിയാതിരിക്കാൻ മുഖം മറച്ച് കൊണ്ടായിരുന്നു അവർ യുദ്ധത്തിൽ പങ്കെടുത്തിരുന്നത്. 1921 നവംബറിൽ ഹാജി ഒളിവിൽ കഴിഞ്ഞിരുന്ന "ഹാജിപ്പാറ"യിൽ വച്ച് മാളു ഹജ്ജുമ്മ ബ്രിട്ടീഷ് പട്ടാളത്തോട് മുഖാമുഖം പോരാടിയതായി ചരിത്ര രേഖകളിൽ കാണാം. റാണി ലക്ഷ്മി ഭായിയെ പോലെ ബ്രിട്ടീഷ് പട്ടാളത്തോട് നേരിട്ട് ഏറ്റു മുട്ടിയ വനിതകളിൽ മുൻ നിരയിൽ എഴുതപ്പെടേണ്ട പേര് തന്നെയാണ് മാളു ഹജ്ജുമ്മയുടേത്.

മലബാർ വിപ്ലവത്തിന്റെ ഭാഗമായി എന്ന കാരണത്താൽ മാളു ഹജ്ജുമ്മയുടെ പിതാവ് കോയാമ്മു ഹാജിയേയും സഹോദരൻ മാനു ഹാജിയേയും ബ്രിട്ടീഷുകാർ ജയിലിലടച്ചു. 1928ൽ കോഴിക്കോട് സബ് ജയിലിൽ വച്ച് പിതാവ് കോയാമ്മു ഹാജി മരണപ്പെട്ടു. സഹോദരൻ മാനു ഹാജിയുടെ യുവത്വത്തിന്റെ സിംഹ ഭാഗവും ജയിലിലായിരുന്നു. 15 വർഷത്തെ ജയിൽവാസത്തിന് ശേഷമാണ് അദ്ദേഹത്തെ മോചിപ്പിക്കുന്നത്.

സാമൂഹിക പ്രവർത്തനങ്ങൾ
വലിയ ധർമിഷ്ടയും സാമൂഹ്യ പ്രവർത്തകയുമായ ഹജ്ജുമ്മ ഏതൊരു ദൗത്യം ഏറ്റെടുത്താലും അതിന്റെ പൂർത്തീകരണം വരെ സജീവ പങ്കാളിയായിരുന്നു. പാവങ്ങളുടെ വിവാഹത്തിനും മറ്റും അവർ അകമഴിഞ്ഞ് സഹായിച്ചിരുന്നു. മുസ്ലിം സ്ത്രീകൾ പള്ളിയിൽ പോവുന്നത് ചിന്തിക്കാനാവാത്ത അക്കാലത്ത് കരുവാരക്കുണ്ട് മഹല്ല് കമ്മിറ്റി അംഗമായിരുന്നു മാളു ഹജ്ജുമ്മ. പ്രമുഖ മത പണ്ഡിതനായിരുന്ന മർഹൂം കെ.ടി മാനു മുസ്ലിയാരുടെ ഉസ്താദ് മർഹൂം മൊയ്തീൻ ഹാജിയുടെ കാലത്തായിരുന്നു മാളു ഹജ്ജുമ്മ പള്ളി കമ്മിറ്റിയിൽ അംഗമായിരുന്നത്. കമ്മിറ്റി യോഗത്തിന് പള്ളിയിൽ പോയിരുന്ന മാളു ഹജ്ജുമ്മക്ക് വേണ്ടി ഉസ്താദിന്റെ മുറിക്ക് പുറത്തായി പ്രത്യേക ഇരിപ്പിടവുമുണ്ടായിരുന്നു. കരുവാരക്കുണ്ട് പ്രദേശത്ത് ആദ്യമായി പെരുന്നാളിന് ബലി അറുത്ത വനിതയും മാളു ഹജ്ജുമ്മയാണ്. ബലി പെരുന്നാൾ ദിവസം അവരുടെ വീട്ടിലേക്ക് മഹല്ല് ഒന്നടങ്കം ബലിമാംസത്തിനായി പോവാറുണ്ടായിരുന്നത്രേ. ഹജ്ജുമ്മയുടെ ഉപ്പ കോയാമ്മു ഹാജി നൽകിയ ഒന്നര ഏക്കർ ഭൂമിയാണ് കരുവാരക്കുണ്ട് പള്ളിയുടെ ആദ്യ വഖഫ് സ്വത്ത്. പിതാവ് കോയാമ്മു ഹാജിയുടേയും വാരിയൻകുന്നത്ത് കുഞ്ഞഹമ്മദ് ഹാജിയുടേയും സ്വത്ത് വകകളെല്ലാം ബ്രിട്ടീഷുകാർ കണ്ടു കെട്ടിയ സമയത്ത് ഇതിനെതിരെ മാളു ഹജ്ജുമ്മ നിയമപരമായി നീങ്ങാൻ തീരുമാനിച്ചു. അതിനുവേണ്ടി അവർ ഒറ്റക്ക് കരുവാരക്കുണ്ടിൽ നിന്നും മഞ്ചേരി കോടതിയിലേക്കും കോഴിക്കോട് കോടതിയിലേക്കും യാത്ര ചെയ്തിരുന്നു. നീതിക്ക് വേണ്ടിയുള്ള അവരുടെ ഒറ്റയാൾ പോരാട്ടം ഒടുവിൽ വിജയം കണ്ടു. കണ്ടു കെട്ടിയ സ്വത്തുക്കളെല്ലാം ബ്രിട്ടീഷുകാരിൽ നിന്നും തിരികെ ലഭിച്ചു. അവയെല്ലാം അവർ പള്ളികൾക്കും സ്ക്കൂളിനും നൽകി. കരുവാക്കുണ്ടിലെ ആദ്യ സ്ക്കൂൾ തുടങ്ങിയത് അവർ വിട്ടു നൽകിയ സ്ഥലത്താണ്. പിതാവിന്റെ മാതൃക പിന്തുടർന്ന് മാളു ഹജ്ജുമ്മയും കരുവാരക്കുണ്ട് പള്ളിക്ക് അഞ്ച് ഏക്കർ ഭൂമി   വഖഫ് ചെയ്തു. മാമ്പുഴ പള്ളിക്ക് എട്ട് ഏക്കറും നൽകി. മക്കളില്ലാത്ത ഹജ്ജുമ്മ മരണശേഷം സ്വത്തുക്കളെല്ലാം പള്ളിക്ക് കൊടുക്കാനാണ് എഴുതി വച്ചത്. അത് പ്രകാരം അവരുടെ സ്വത്ത് മുഴുവൻ കരുവാരക്കുണ്ട് പള്ളിക്ക് നൽകി.

മരണം
1960 ന് ശേഷമാണ് മഹതി മരണപ്പെട്ടത്. കൃത്യമായ വർഷം ലഭ്യമല്ല. മരണ സമയത്ത് 80 ൽ കൂടുതൽ വയസ്സുണ്ടായിരുന്നു. കരുവാരക്കുണ്ട് പള്ളിയിൽ ഉപ്പ കോയാമ്മു ഹാജിയുടെ ഖബറിനോട് ചേർന്നാണ് ഹജ്ജുമ്മയേയും ഖബറടക്കിയത്.

ചരിത്ര ഗ്രന്ഥങ്ങളിൽ
മാളു ഹജ്ജുമ്മയുടെ എൺപതുകളിൽ ചരിത്രകാരൻ അലവി കക്കാടൻ അവരെ കാണുമ്പോൾ അവർ പോലീസ് സ്‌റ്റേഷനു മുമ്പിൽ പോലീസുകാരോട് തർക്കിക്കുകയായിരുന്നത്രേ.. ആ വാക്കുകൾ അദ്ദേഹം ഓർത്തെടുക്കുന്നു. "നിങ്ങൾ പണക്കാരുടെ പക്ഷത്താണോ അതോ നീതിയുടെ പക്ഷത്തോ? നീതിക്ക് വേണ്ടി നിലകൊള്ളുക" എന്നായിരുന്നത്രേ അത്. മരണം വരെ അവർ നീതിക്കായി പോരാടിയിരുന്നതായി നമുക്ക് ചരിത്ര രേഖകളിൽ കാണാം.

ചരിത്രകാരിയായ ഗീത ടീച്ചർ അവരുടെ "192‌1 ചരിത്ര വർത്തമാനങ്ങൾ" എന്ന പുസ്തകത്തിൽ മാളു ഹജ്ജുമ്മയുടെ സാമൂഹിക പ്രവർത്തനങ്ങളെ കുറിച്ച് പരാമർശിക്കുന്നതിങ്ങനെ "മാളു ഹജ്ജുമ്മ എന്നവർ  മലബാറിൽ ജീവിച്ചിരുന്ന ഒരു യാഥാർത്ഥ്യമെങ്കിൽ മലബാറിലെ മാപ്പിളമാർ കടന്നു പോയ സാമൂഹിക പരിവർത്തനത്തിന്റെ സാക്ഷ്യമായി അവർ പരിഗണിക്കപ്പെടണം. വിജ്ഞാനം നേടിയൊരു വനിത, സ്നേഹിച്ച പുരുഷനോടൊത്ത് വൈവാഹിക ജീവിതം, സ്വാതന്ത്ര സമര പോരാട്ടങ്ങളിൽ നേരിട്ടുള്ള പങ്കാളിത്തം, ഒറ്റയ്ക്ക് ദൂരങ്ങൾ താണ്ടിയുള്ള സഞ്ചാരം. ധൈര്യത്തോടെ ഇത്തരം കാര്യങ്ങളൊന്നും ചെയ്യാവുന്നൊരു അവസ്ഥയിലായിരുന്നില്ല അക്കാലത്തെ സ്ത്രീ സമൂഹം. 1920കളിൽ നായർ, നമ്പൂതിരി സ്ത്രീകൾക്ക് പോലും സങ്കൽപിക്കാനാവാത്ത കാര്യങ്ങളാണ് അവർ ചെയ്തത്. ബ്രിട്ടീഷ് വിരുദ്ധ പോരാട്ടങ്ങളിൽ പങ്കാളിയാവുക എന്നത് അവരുടെ സ്വയം തീരുമാനമായിരുന്നു. ഇന്ദുലേഖ, തേട്ടി പോലെയുള്ള പരിഷ്കാരികളെന്ന് വിളിക്കപ്പെടുന്ന പുരുഷ സമൂഹം ചിത്രീകരിച്ച് വച്ച പരികൃത സ്ത്രീ കഥാപാത്രങ്ങളെയാകെ പൊളിച്ചെഴുതുന്ന വ്യക്തിത്വമായിരുന്നു അവരുടേത് ".

ഇവ കൂടാതെ കെ കെ അബ്ദുൽ കരീം എഴുതിയ "വാരിയൻ കുന്നത്ത് കുഞ്ഞഹമ്മദ് ഹാജി" എന്ന പുസ്തകത്തിലും എ കെ കോഡൂർ എഴുതിയ "ആഗ്ലോ-മാപ്പിള യുദ്ധം -1921" എന്ന പുസ്തകത്തിലും അക്കാലത്തെ ബ്രിട്ടീഷ് പോലീസ് സൂപ്രണ്ടായിരുന്ന RH HitchCock എഴുതിയ "Peasant Revolt in Malabar, A History of the Malabar rebellion 1921" എന്ന പുസ്തകത്തിലും ഇവരെ കുറിച്ച് പരാമർശിക്കുന്നുണ്ട്.